Fúsi , kvikmynd Dags Kára Péturssonar , vann þrenn verðlaun á norrænum kvikmyndadögum í Lübeck og Hrútar , mynd Gríms Hákonarsonar sem var nýverið tilnefnd sem besta myndin á Evrópsku kvikmyndaverðlaununum , vann ein verðlaun . Fúsi vann áhorfendaverðlaun hátíðarinnar og Interfilm-kirkju verðlaunin , auk þess sem aðalleikarinn Gunnar Jónsson hlaut heiðursverðlaun fyrir sína frammistöðu , að því er kemur fram í fréttatilkynningu . Dagur Kári og Gunnar Jónsson voru báðir viðstaddir hátíðina og veittu verðlaununum viðtöku . ‘ Hrútar , sem var opnunarmynd hátíðarinnar , hlaut verðlaun frá baltneskri dómnefnd hátíðarinnar fyrir frammúrskarandi norræna kvikmynd . Grímar Jónsson , framleiðandi , veitti verðlaununum viðtöku . Gott gengi Fúsa heldur þar með áfram . Auk þess að hafa unnið til kvikmyndaverðlauna Norðurlandaráðs var Fúsi heimsfrumsýnd á alþjóðlegu kvikmyndahátíðinni í Berlín fyrr á þessu ári og hefur síðan farið sigurför um kvikmyndahátíðir víða um heim Til dæmis hlaut hún þrenn verðlaun á Tribeca-hátíðinni vorið 2015 ; sem besta leikna mynd , fyrir besta handrit og fyrir besta leikara í aðalhlutverki í flokki alþjóðlegra kvikmynda . Fúsi hefur nú unnið til níu verðlauna alls og verið sýnd á hátíðum á borð við Karlovy Vary-kvikmyndahátíðinni í Tékklandi , alþjóðlegu kvikmyndahátíðinni í Sao Paulo og BFI London Film Festival . Sigurför Hrúta heldur einnig áfram . Hrútar hefur nú keppt til verðlauna á 10 alþjóðlegum kvikmyndahátíðum , unnið aðalverðlaunin á sjö þeirra og alls unnið til 14 verðlauna .